“สนามบินเบอร์ลิน” ยกเลิกเที่ยวบินขาออก เซ่นพนักงานรปภ. หยุดงานประท้วง
ประกาศฉุกเฉิน! “สนามบินเบอร์ลิน” ยกเลิกเที่ยวบินขาออก เหตุพนักงานรักษาความปลอดภัยหยุดงานประท้วง 1 วัน เพื่อกดดันในการเจรจาขึ้นค่าแรง
ประกาศฉุกเฉิน! “สนามบินเบอร์ลิน” ยกเลิกเที่ยวบินขาออก เหตุพนักงานรักษาความปลอดภัยหยุดงานประท้วง 1 วัน เพื่อกดดันในการเจรจาขึ้นค่าแรง
24 เม.ย. 2566

ผู้สื่อข่าวรายงานว่า ผู้โดยสารที่สนามบินเบอร์ลินของเยอรมนีต้องเผชิญกับการเดินทางที่หยุดชะงักในวันนี้ (24 เม.ย.) หลังจากมีการสั่งระงับเที่ยวบินขาออกทั้งหมดจากสนามบินแห่งนี้ เนื่องจากพนักงานรักษาความปลอดภัยของสนามบินหยุดงานประท้วง ซึ่งบางส่วนส่งผลกระทบต่อเที่ยวบินขาเข้าด้วยเช่นกัน
ทั้งนี้ สนามบินเบอร์ลิน แบรนเดนเบิร์ก (Berlin Brandenburg Airport) ประกาศยกเลิกเที่ยวบินขาออกทั้งหมดในวันนี้ พร้อมระบุว่า เที่ยวบินขาเข้าอาจได้รับผลกระทบไปด้วย หลังสหภาพแรงงานเวอร์ดี (Verdi union) เรียกร้องให้พนักงานรักษาความปลอดภัยของสนามบินทำการหยุดงานประท้วง 1 วัน เพื่อกดดันในการเจรจาขึ้นค่าแรง
โดยการหยุดงานประท้วงเริ่มขึ้นตั้งแต่เวลา 03:30 น.จนถึงเที่ยงคืนในวันนี้ตามเวลาท้องถิ่น โดยโฆษกสนามบินระบุว่า มีเที่ยวบินราว 240 เที่ยวที่มีกำหนดจะขึ้นบินในวันนี้
ส่วนในปีนี้ เยอรมนีเผชิญกับการหยุดงานประท้วงครั้งรุนแรงที่สุดในรอบหลายสิบปี เมื่อสงครามที่เกิดขึ้นในยูเครนทำให้ราคาพลังงานและอาหารพุ่งสูงขึ้น จนนำไปสู่แรงกดดันจากสหภาพแรงงานที่เรียกร้องให้ปรับขึ้นค่าแรงให้สอดคล้องกับค่าครองชีพ
สหภาพระบุว่า ทางสหภาพกำลังเจรจากับสมาคมความปลอดภัยการบิน (BDLS) เพื่อผลักดันให้ขึ้นค่าจ้างสำหรับพนักงานที่เข้ากะกลางคืน วันหยุดสุดสัปดาห์ และวันหยุดนักขัตฤกษ์
สำหรับสนามบินเยอรมนี 4 แห่งซึ่งได้แก่ดุสเซลดอร์ฟ, ฮัมบูร์ก, โคโลญบอนน์ และสตุ๊ตการ์ต ได้รับผลกระทบจากการผละงานประท้วงของพนักงานสมาชิกสหภาพแรงงานเวอร์ดี (Verdi Union) เมื่อสัปดาห์ที่แล้ว